અમદાવાદ: અમદાવાદ મ્યુનિસિપલ કોર્પોરેશનના સૌથી ભ્રષ્ટ વિભાગોમાં પ્રોપર્ટી ટેક્સ વિભાગની ગણના થાય છે. એક તો પ્રોપર્ટી ટેક્સ વિભાગમાં ચાલીસ ટકા સ્ટાફની અછત છે અને તંત્રની સઘળી ઝોનલ ઓફિસ અને મોટાભાગની વોર્ડ ઓફિસમાં એજન્ટ છવાયેલા છે. જે મ્યુનિસિપલ તિજોરીને આર્થિક નુકસાન પહોંચાડીને પણ કરચોરોનું સેટિંગ કરી આપે છે. આ બાબતથી ટેક્સ વિભાગના ઉચ્ચ અધિકારીઓ સારી રીતે વાકેફ હોવા છતાં અગમ્ય કારણસર આંખ આડા કાન કરે છે. પરિણામે ટેક્સ વિભાગમાં સડો એટલી હદે ફેલાયો છે કે ‘ડમી’ કર્મચારીઓ ‘વહીવટ’ કરી રહ્યા છે. આમ તો પ્રોપર્ટી ટેક્સ વિભાગને અમદાવાદ કૂદકે અને ભૂસકે વિકાસ પામતું જતું હોવા છતાં ટેક્સ આવકનો લક્ષ્યાંક મેળવવામાં ફાંફા પડે છે. છેલ્લાં સાત-આઠ વર્ષથી જે તે સમયના કમિશનરને આવકના લક્ષ્યાંકમાં ખાસ્સો એવો ઘટાડો કરવો જ પડ્યો છે. ટેક્સ વિભાગમાં ફુલેલા-ફાલેલા ભ્રષ્ટાચારના કારણે મ્યુનિસિપલ તિજોરી નિર્ધારિત આવકથી છલકાતી નથી.